


Iepirkuma komisijas 17.08.2026. sēdē (protokols Nr. JRS 2026/37-02) sniegtās atbildes uz jautājumiem par atklāta konkursa “Zobārsta darba vietas aprīkojums”, ID Nr. JRS 2026/37, dokumentāciju


1. jautājums:
Iepirkuma tehniskā specifikācijas 1.2.punktā izvirzīta prasība par rentgenstaru caurules sprieguma diapazonu, t.i. 60-70 kV. Darbā ar šādu iekārtu rentgenologam pašam jāmaina kV atkarībā no pacienta un zoba. Mūsdienu zelta standarts digitālajiem sensoriem ir fiksētas vērtības – 70 kV un 2 mA –, tomēr specifikācija iekārtas ar fiksētiem parametriem nepamatoti izslēdz. Tādējādi tiek liegta iespēja piedalīties iepirkumā ar augstas kvalitātes iekārtām, kas nereti spēj nodrošināt pat labāku attēla kvalitāti nekā citu ražotāju aprīkojums. Ar izvirzīto prasību tiek ierobežots iespējamo piegādātāju loks. Lūdzam izvērtēt iespēju izteikt tehniskās specifikācijas 1.2.punktā izvirzīto prasību izteikt sekojoši: “Rentgena spriegums regulējams diapazonā 60–70 kV vai fiksētas sprieguma vērtība – 70 kV". Iepirkuma tehniskās specifikācijas 1.4. punktā ir noteikts, ka ekspozīcijas laikam jābūt regulējamam diapazonā vismaz no 0,02 līdz 1,00 s. Vēršam uzmanību, ka spēkā esošajos Latvijas normatīvajos aktos, tostarp Ministru kabineta noteikumos Nr. 482 “Noteikumi par aizsardzību pret jonizējošo starojumu medicīniskajā apstarošanā”, nav noteikta prasība, ka zobārstniecības rentgeniekārtai minimālajam ekspozīcijas laikam jābūt tieši 0,02 s. Normatīvais regulējums nosaka prasības attiecībā uz ekspozīcijas parametru kontroli, radiācijas drošību un nepieciešamās radiodiagnostiskās informācijas iegūšanu, nenosakot konkrētu 0,02 s minimālo ekspozīcijas laiku. Ņemot vērā minēto, šāda minimālā ekspozīcijas laika vērtība 0,02 s būtiski ierobežo to zobārstniecības rentgeniekārtu loku, kuras iespējams piedāvāt iepirkumā, jo tirgū ir pieejamas arī vairākas tehniski atbilstošas zobārstniecības rentgeniekārtas, kuru minimālais ekspozīcijas laiks ir 0,05 s, vienlaikus nodrošinot paredzēto zobārstniecības radiogrāfisko izmeklējumu veikšanu un nepieciešamo iekārtas funkcionalitāti. Lai veicinātu plašāku konkurenci un nodrošinātu iespēju piedāvāt pasūtītājam vairākus tirgū pieejamus tehniski atbilstošus risinājumus, lūdzam izvērtēt iespēju minimālo ekspozīcijas laiku noteikt 0,05 s. Lūdzam izvērtēt iespēju tehniskās specifikācijas 1.4. punktā izvirzīto prasību izteikt šādā redakcijā: “Ekspozīcijas laiks regulējams diapazonā vismaz no 0,05 līdz 1,00 s.”

Atbilde: 
Iepirkumu komisija informē, ka publiska iepirkuma “Zobārsta darba vietas aprīkojums” 2. daļas “Tehniskajā specifikācijā/tehniskajā piedāvājumā” tabulas 1.2. un 1.4. pozīcija tiks izteikta jaunā redakcijā. Lūdzam sekot informācijai EIS e-konkursu apakšsistēmā.

